denitrifikasjon
Store norske leksikon,Biologi,Vitenskapsgrener i biologien,Biokjemi
Denitrifikasjon er en biologisk nedbrytningsprosess, som især foregår i jordbunnen ved hjelp av spesielle bakterier (Pseudomonas-arter). Ved denitrifikasjon frigjøres nitrogen til atmosfæren som gass.
Det meste av gassen er molekylært nitrogen, N2, men også nitrogenoksider, N2O og NO, og ammoniakk, NH3, dannes. Denitrifikasjon fører derfor til et betydelig nitrogentap fra jordbunnen. Utgangspunktet for denitrifikasjon er nitrat, NO3−.Til sin ånding bruker denitrifikasjonsbakteriene oksygenet i nitratet i stedet for fritt oksygen, som ved normal ånding. Derved reduseres nitrat via nitritt til fritt nitrogen. Denitrifikasjon er derfor en anaerob prosess som ikke trenger oksygen, og som tvert imot hemmes av små mengder oksygen. Denitrifikasjon foregår bare i mindre grad på god kulturjord, men kan være betydelig i dårlig gjennomluftet jord hvor det samtidig er rikelig med organisk stoff. Les mer i Store norske leksikon anaerob jord nitrogenfjerning  forråtnelse  saprotrof